Nos Radulphus, humilis abbas Fonteneti, et Regnaudus, archipresbiter Duysmi, Eduensis dyocesis, notum facimus universis presentes litteras inspecturis, quod in nostra presentia propter hoc specialiter constituta Emenjardis, relicta Guidonis de Mavillo, quondam prepositi ipsius loci, tutrix Agnetis et Adeline, communium liberorum ipsorum, prudens et spontanea, non vi, non dolo ad hoc inducta, nec in aliquo circumventa nec decepta, ut asserit, pro urgenti necessitate et utilitate sua evidenti ac dictorum liberorum suorum, vendit, quittat, cedit et concedit imperpetuum reverendo patri ac domino Girardo, Dei gratia Eduensi episcopo, et successoribus suis in ecclesia Eduensi, justo pretio quadraginta librarum viennensium de quibus se tenet et habet plene et integre pro pagata a predicto domino episcopo, vel mandato suo, in denariis numeratis sibi deliberatis, et pro illa parte debiti quam debebat eidem domino episcopo predictus Guido, ratione debiti magistri Johannis dicti lou Kayn, prata sua de la Noe, cum prato quod vulgariter appellatur li Closeaus Mavilli, et quicquid juris in pratis predictis predicta tutrix et liberi sui habent vel habere possunt et debent quoquomodo in eisdem, nichil juris vel rationis retinendo in predictis: et quia fructus seu fenum duorum annorum futurorum predictorum pratorum erant obligata per predictum Guidonem Girardo, clerico, dicto Audon, Varnerio, et Hueto, majori dou chemin d’Ayse, communiter, promittit dicta relicta et tenetur satisfacere predicto domino episcopo et redere pretium quod ipse predictis Girardo, Audon, Varnerio et Hueto satisfaciet seu reddet, ratione fructuum duorum annorum predictorum. In cujus rei testimonium, nos predicti abbas et archipresbiter, ad requisitionem et mandatum dicte relicte, sigilla nostra duximus apponenda presentibus litteris. Datum anno Domini Mº CCº septuagesimo primo, die veneris post pascha.